text: Aabenraa vil bruge 50 millioner på byfornyelse
  29 maj 2014 kl. 07.57
  Aabenraa Kommune har fremlagt en større plan, der skal give bymidten i Aabenraa et ansigtsløft af de større. Byen skal både være smukkere, mere sikker for trafikanter og bedre beskyttet mod klimaændringer.
  De har store visioner i Aabenraa. Kommunen har lagt en plan helt frem til år 2035, der skal gøre byen Aabenraa til fremtidens købstad. Første etape i den vision er en forskønnelse af bymidten i Aabenraa.
  - En del af vores plan er nogle meget synlige forbedringer af bybilledet. Bymidten skal være et udstillingsvindue for de kommende tilflyttere, siger borgmester i Aabenraa Kommune, Thomas Andresen, til TV SYD.
  Udvalgte gader i byen skal forskønnes med vandrender mellem vej og fortov, og generelt skal der flere planter i bybilledet. Det skal der bruges 15 millioner på. Trafikale forbedringer, der blandt andet skal gøre det lettere for bløde trafikanter at komme rundt, skal der bruges cirka 30 millioner på.
  Du kan læse meget mere om de forskellige projekter her
  